**William Sabino Huapaya Agüero**, nado en Lima o 30 de decembro de 1958, é un exfutbolista peruano, que xogaba de extremo.

Traxectoria
-----------

Nacido no distrito de La Victoria de Lima, comezou a xogar ao fútbol en varios equipos infantís e xuvenís como o Club Sport Misti, o Defensor Lima e o Municipal de Barranca, antes de ingresar no Juventud La Palma de Huacho. Co primeiro equipo de Juventud proclamouse campión da Copa Perú no ano 1978. As súas boas actuacións propiciaron a súa fichaxe polo Alianza Lima, o equipo máis laureado do país por aquel entón. Xogou durante catro anos e medio no equipo limeño, disputando dúas edicións da Copa Libertadores (1979 e 1983).

En abril de 1983 fichou polo Deportivo da Coruña, da Segunda División de España, ao que chegou recomendado por Montalvo, antigo xogador e único peruano que vestira anteriormente a camiseta do club galego. Debutou na Copa da Liga de Segunda, marcando un gol en cada un dos seus dous primeiros partidos, ambos ante o Oviedo. Xogou un total de cinco partidos durante o torneo, todos como titular, incluído o encontro de volta da final que o seu equipo perdeu fronte ao Atlético Madrileño.

Con todo, as súas dificultades para adaptarse ao clima de Galicia e ao ritmo do fútbol europeo, fixeron que o seu rendemento estivese por debaixo do agardado na tempada 1983/84, na que disputou 13 partidos de liga, só 4 deles como titular, anotando un gol ante o Castellón. Xogou ademais tres partidos da Copa do Rei e cinco da Copa da Liga, anotando nesta última o seu derradeiro gol co Deportivo, fronte ao Bilbao Athletic. O seu paso pola Coruña deixou unha célebre frase coa que tentaba explicar a Arsenio o seu baixo rendemento. Afirmaba estar "moi esixido" ("*muy exigido* "en castelán), expresión que o histórico adestrador citou en numerosas ocasións ao longo da súa carreira. Deixou o Deportivo en xullo de 1984, despois dun total de 26 partidos e 4 goles.

Aínda que tiña intención de ir xogar a Francia, acabou na selva amazónica, onde fichou polo CNI de Iquitos, club no que militou dous anos. Posteriormente pasou polo Deportivo Municipal e o Defensor Lima, onde pechou a súa carreira en 1988, despois de lograr o ascenso á Primeira División.

Trala súa retirada traballou como preparador físico e axudante do adestrador Hugo Sotil. En 2006 instalouse no barrio madrileño de Vallecas, onde pasou a traballar nunha axencia de viaxes.

Palmarés
--------

Juventud La Palma
* **Copa Perú (1):** 1978.

Notas
-----

1. ↑  Cueto Guerra, Ana Belén. "El amo del fútbol" (en castelán). Consultado o 30 de maio de 2023.
2. ↑  "Los 60 años del Club Juventud La Palma" (en castelán). 7 de setembro de 2010. Arquivado dende o orixinal o 29 de xullo de 2016. Consultado o 30 de maio de 2023.
3. ↑  "Hoy llegará a La Coruña un extremo peruano". *La Voz de Galicia* (en castelán). 15 de abril de 1983. p. 45.
4. ↑  "Huapaya, que no conoce las drogas, dice que en el Deportivo se respira buen ambiente". *La Voz de Galicia* (en castelán). 2 de decembro de 1983. p. 37.
5. 1 2 3 4  Rodríguez Cudeiro, Juan Luis (30 de marzo de 2009). "Huapaya: "Ya no estoy tan exigido"". *El País* (en castelán). Consultado o 30 de maio de 2023.
6. ↑  "Arsenio: «Le he vuelto a coger gusto a esto»". *La Voz de Galicia* (en castelán) (A Coruña ed.). 19 de xuño de 1992. p. 48.
7. ↑  "Las mejores frases de Arsenio Iglesias" (en castelán). 5 de maio de 2023. Consultado o 30 de maio de 2023.
8. ↑  "Huapaya negoció su baja para irse a Francia". *La Voz de Galicia* (en castelán). 15 de xullo de 1984. p. 36.
9. ↑  "Once Ideal: Cara sucia, rostro feliz" (en castelán). 1 de agosto de 2011. Consultado o 30 de maio de 2023.

Véxase tamén
------------

### Ligazóns externas

* Datos do xogador en bdfutbol.com *(en castelán)*